Document ID: 32013R0487

РЕГЛАМЕНТ (ЕС) № 487/2013 НА КОМИСИЯТА
от 8 май 2013 година
за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 53 от него,
като има предвид, че:
(1)
С Регламент (ЕО) № 1272/2008 се хармонизират разпоредбите и критериите за класифициране и етикетиране на веществата, смесите и някои специфични изделия на територията на Съюза.
(2)
В посочения регламент се взема предвид Глобалната хармонизирана система за класифициране и етикетиране на химикали (Globally Harmonised System of Classification and Labelling of Chemicals, наричана по-долу „GHS“) на Организацията на обединените нации (ООН).
(3)
Критериите за класифициране и правилата за етикетиране, включени в GHS, периодично се преразглеждат на ниво ООН. Четвъртото преработено издание на GHS е плод на промените, приети през декември 2010 г. от групата от експерти на ООН за транспортирането на опасни товари и за Глобалната хармонизирана система за класифициране и етикетиране на химикали. В него се съдържат изменения, отнасящи се, inter alia, до нови категории на опасност за химически нестабилни газове и незапалими аерозоли и допълнително подобряване на някои препоръки за безопасност. Поради това е необходимо техническите разпоредби и критерии в приложенията към Регламент (ЕО) № 1272/2008 да бъдат адаптирани към четвъртото преработено издание на GHS.
(4)
GHS предоставя на компетентните органи възможност да приемат дерогации от изискванията за етикетиране на вещества или смеси, класифицирани като корозивни за метали, но некорозивни за кожата и/или очите. Тя също така позволява да не бъдат включени някои елементи на етикета върху опаковката, когато обемът на веществото или сместа е под определена граница. Следва да бъдат включени разпоредби за прилагането на посочените мерки на равнището на Съюза.
(5)
Следва също така да бъде изменена терминологията в различни разпоредби в приложенията, както и някои технически критерии, за да се улесни прилагането от страна на операторите и на органите по прилагане, да се подобри съгласуваността на правния текст и да се постигне по-голяма яснота.
(6)
За да се осигури възможност за доставчиците на вещества да се приспособят към въведените с настоящия регламент нови разпоредби относно класифицирането, етикетирането и опаковането, следва да се предвиди преходен период и да се отложи прилагането на настоящия регламент. Това следва да даде възможност установените в настоящия регламент разпоредби да се прилагат на доброволен принцип преди изтичането на преходния период.
(7)
Мерките, предвидени в настоящия регламент, са в съответствие със становището на комитета, учреден по силата на член 133 от Регламент (ЕО) № 1907/2006 на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1272/2008 се изменя, както следва:
1)
в член 14, параграф 2 буква в) се заличава;
2)
в член 23 се добавя следната буква е):
„е)
вещества или смеси, класифицирани като корозивни за метали, но некорозивни за кожата и/или очите.“;
3)
приложение I се изменя в съответствие с приложение I към настоящия регламент;
4)
приложение II се изменя в съответствие с приложение II към настоящия регламент;
5)
приложение III се изменя в съответствие с приложение III към настоящия регламент;
6)
приложение IV се изменя в съответствие с приложение IV към настоящия регламент;
7)
приложение V се изменя в съответствие с приложение V към настоящия регламент;
8)
приложение VI се изменя в съответствие с приложение VI към настоящия регламент;
9)
приложение VII се изменя в съответствие с приложение VII към настоящия регламент.
Член 2
1. Чрез дерогация от член 3, втора алинея веществата и смесите могат - съответно преди 1 декември 2014 г. за веществата и преди 1 юни 2015 г. за смесите - да бъдат класифицирани, етикетирани и опаковани в съответствие с Регламент (ЕО) № 1272/2008, така както е изменен с настоящия регламент.
2. Чрез дерогация от член 3, втора алинея за веществата, класифицирани, етикетирани и опаковани в съответствие с Регламент (ЕО) № 1272/2008 и пуснати на пазара преди 1 декември 2014 г., до 1 декември 2016 г. не важи изискването да бъдат преетикетирани и преопаковани в съответствие с настоящия регламент.
3. Чрез дерогация от член 3, втора алинея за смесите, класифицирани, етикетирани и опаковани в съответствие с Директива 1999/45/ЕО на Европейския парламент и на Съвета (3) или Регламент (ЕО) № 1272/2008 и пуснати на пазара преди 1 юни 2015 г., до 1 юни 2017 г. не важи изискването да бъдат преетикетирани и преопаковани в съответствие с настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага по отношение на веществата от 1 декември 2014 г., а по отношение на смесите - от 1 юни 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 8 май 2013 година.

Labels: 1
20
7
3
12